༄༅།།འོད་གསལ་རྫོགས་པ་ཆེན་པོའི་གསང་ལམ་ཟབ་མོ་བཅུད་དུ་དྲིལ་བའི་མན་ངག་ཅེས་བྱ་བ་བཞུགས་སོ།།
༄༅།།འོད་གསལ་རྫོགས་པ་ཆེན་པོའི་གསང་ལམ་ཟབ་མོ་བཅུད་དུ་དྲིལ་བའི་མན་ངག་འདི་ཉིད་ཉམས་སུ་ལེན་པ་ལ།གཞི་གཏན་ལ་དབབ་པ་དང་།ལམ་ཉམས་སུ་ལེན་པ།ཤན་འབྱེད་ཀྱི་འཕྱོང་བསྟན་པ་དང་གསུམ་ལས།དང་པོ་ལ་མ་དག་འཁོར་བའི་འཁྲུལ་ཚུལ་བཤད་པ་དང་།དག་པ་གཞིའི་མཚན་ཉིད་གཏན་ལ་དབབ་པ་དང་གཉིས་ལས།དང་པོ་ལ་ཕྱིའི་གཟུང་འཛིན་གཏན་ལ་བབ་པ་དང་།ནང་དང་གསང་བའི་གཟུང་འཛིན་གཏན་ལ་དབབ་པ་དང་།དེ་དག་མདོར་བསྡུས་ཏེ་བསྟན་པ་དང་གསུམ་ལས།དང་པོ་ལ་འཛིན་པ་གང་ཟག་གི་བདག་འཛིན་བདག་མེད་དུ་གཏན་ལ་དབབ་པ་དང་།།གཟུང་བ་ཆོས་ཀྱི་བདག་འཛིན་བདག་མེད་དུ་གཏན་ལ་དབབ་པ་དང་།དེ་ལྟར་གཏན་ལ་ཕབ་ནས་གཞི་རང་ཐོག་ཏུ་ཐག་བཅད་པ་དང་གསུམ་ལས།དང་པོ་ནི་ངར་འཛིན་ཡུལ་མེད་ཀྱི་ཕུག་གཏིབ་པ་ལ་བྱའོ།།གཉིས་པ་ལ་མིང་གི་གདགས་གཞི་བཙལ་བ།དངོས་པོའི་རྟག་འཛིན་གཞིག་པ།ཕན་གནོད་གྱི་མཚང་ལ་རྒོལ་བ།རེ་དོགས་ཀྱི་རྫུན་ཕུག་གཏིབ་པ་དང་བཞིའི་སྒོ་ནས་གཏན་ལ་དབབ་པའོ།།གསུམ་པ་ནི་ཐམས་ཅད་སྟོང་པ་ཉིད་དུ་བཤིག་ཅིང་སྟོང་པ་ཉིད་ངོ་བོ་ཉིད་དུ་ཐག་བཅད།ངོ་བོ་ཉིད་གཞི་ཐོག་ཏུ་ཐག་བཅད་པའོ།།གཉིས་པ་ནང་དང་གསང་བའི་གཟུང་འཛིན་གཏན་ལ་དབབ་པ་ལ་གཉིས་ལས།དང་པོ་ནང་གི་གཟུང་འཛིན་བསྟན་པ་ནི།ཤིན་ཏུ་ཕྲ་ཞིང་དཔྱོད་མི་འཇུག་པའི་ངར་འཛིན་ཕྲ་བ་གཅིག་སྐྱེས་པ་རྒྱུའི་མ་རིག་པ་སྟེ།།གཞིའི་ཞལ་རས་བསྒྲིབས་ཏེ་ཀུན་གཞིར་གྱུར།།དེ་ལ་ཀུན་གཞི་མཚན་ཉིད་པ་ནི་ཅི་ཡང་མི་སེམས་པའི་སྟོང་ཧད་དེ་བའོ།།དེ་ལས་རྣམ་པར་རྟོག་པ་འཆར་བའི་གཞི་སྟོང་ལ་གསལ་ཆ་ཐོན་པ་ཀུན་གཞིའི་རྣམ་ཤེས།དེ་ལས་ངར་འཛིན་རགས་པ་གཅིག་སྐྱེས་པ་ཉོན་ཡིད།དེ་མ་ཐག་ཏུ་བདག་དང་སྣང་བ་ཐམས་ཅད་མཆེད་པ་ཡིན།དེ་ན་རྣམ་རྟོག་སྔ་མ་དང་གཟུང་བ་ཡུལ་ཞེས་བྱའོ།།དེ་ལས་ཡིད་ལངས་ཏེ་སྣང་བའི་སྤུན་ཐག་བྱས།ཡིད་དེ་ལས་རྣམ་པར་རྟོག་པ་དྲུག་མཆེད་དེ་དབང་པོ་རྣམས་ཀྱི་སྒོ་སོ་སོར་ཞུགས་ནས་སྔར་ཉོན་ཡིད་ལས་གྲུབ་པའི་ཡུལ་རྣམས་ལ་མིང་སོ་སོར་བཏགས།དོན་སོ་སོར་བཟུང་།དངོས་པོ་སོ་སོར་འཐས།བདེ་སྡུག་བར་གསུམ་སོ་སོར་ཉེ་བར་བླང་ནས་འཁྲུལ་པ་ཡིན་ཏེ།དེ་ནི་རྣམ་རྟོག་ཕྱི་མ་དང་འཛིན་པ་སེམས་ཞེས་བྱའོ།།གཉིས་པ་གསང་བའི་གཟུང་འཛིན་ནི།སྣང་བ་ཐམས་ཅད་རྣམ་ཤེས་ཀྱི་སྣང་བ་གློ་བུར་བ་ཡིན་པར་སྟོན་པ་སྟེ།དེ་ཡང་མིག་གི་དབང་པོ་ལ་གཟུགས་འཆར་ཞིང་།རྣམ་པར་ཤེས་པས་གཟུགས་རགས་པ་ཧྲིལ་པོར་འཛིན་པ་ལ་རྣམ་རྟོག་སྔ་མ་དང་གཟུང་བ་ཡུལ་ཞེས་བྱའོ།།ཡིད་ཤེས་ཕྲ་བས་ཉེ་བར་ལེན་ཅིང་མངོན་པར་འདུ་བྱེད་པ་ལ་རྣམ་རྟོག་ཕྱི་མ་དང་འཛིན་པ་སེམས་ཞེས་བྱའོ།།དེ་བཞིན་དུ་རྣ་བ་དང་སྣ་དང་ལྕེ་དང་ལུས་དང་ཡིད་དབང་རྣམས་ལ་རིམ་པ་བཞིན་དུ་སྒྲ་དང་དྲི་དང་རོ་དང་རེག་བྱ་དང་ཆོས་རྣམས་འཆར་ཞིང་རྣམ་པར་ཤེས་པ་རྣམས་ཀྱི་སྒྲ་ལ་སོགས་པའི་ཧྲིལ་པོར་བཟུང་ནས་ཡིད་ཤེས་ཕྲ་བས་དཔྱོད་ཅིང་གཟུང་འཛིན་གཉིས་སུ་འདུ་བྱེད་པའོ།།དེ་ལྟར་ལུགས་སུ་འབྱུང་ནས་འཁོར་བར་འདུ་བྱེད་ཅིང་།ལུགས་སུ་ལྡོག་ནས་ཁམས་གསུམ་གྱི་རྩེ་རུ་དུབ་པ་ཡིན།དེ་གཉིས་མེད་ཀྱི་རོལ་པར་རྟོགས་པ་ནི་ལྟ་བ་དངོས་དང་བསྒོམ་པའི་གེགས་སེལ་མེད་དུ་མི་རུང་བ་ཡིན།གསུམ་པ་དེ་དག་མདོར་བསྡུས་ཏེ་བསྟན་པ་ནི།དེ་ལ་གཟུང་འཛིན་ལ་དབྱེ་བ་གསུམ་དུ་བྱས་པ་ལ།དང་པོ་ཕྱིའི་གཟུང་འཛིན་ནི་ངར་འཛིན་ལ་འཛིན་པ་སེམས་དང་།ཡུལ་ཕ་གི་བ་ལ་གཟུང་བ་ཡུལ་དུ་བརྟན་པ་ལ་བྱའོ།།གཉིས་པ་ནང་གི་གཟུང་འཛིན་ནི།ཉོན་ཡིད་དང་དེའི་མཆེད་པ་ལ་གཟུང་བ་ཡུལ་དང་།ཡིད་དང་ཡིད་ཤེས་ལ་འཛིན་པ་སེམས་ཞེས་བྱ་བའོ།།གསུམ་པ་གསང་བའི་གཟུང་འཛིན་ནི།རྣམ་ཤེས་ཀྱི་སྣང་བ་གློ་བུར་བ་ལ་གཟུང་བ་ཡུལ་དང་།ཉེ་བར་ལེན་པའི་སེམས་རྟོག་ཕྲ་མོ་ལ་འཛིན་པ་སེམས་ཞེས་བྱ་བ་ཡིན་ནོ།།གཉིས་པ་དག་པ་གཞིའི་མཚན་ཉིད་བསྟན་པ་ལ།གཞིའི་མཚན་ཉིད་དངོས་བཤད་པ་དང་།ཐབས་དང་ཤེས་རབ་ཀྱི་གྱེས་མདོ་བསྟན་པ།མིང་གི་འཇུག་ཚུལ་བཤད་པ་དང་གསུམ་ལས།དང་པོ་བཟང་ངན་གྱི་བསྒྱུར་དུ་མི་བཏུབ་པ།སྤྲོས་པའི་མཐའ་བརྒྱད་དང་བྲལ་བ།རྣམ་པར་ཐར་པའི་སྒོ་གསུམ་དང་ལྡན་པ།སྐུ་ལྔ་སོགས་ལྔ་ཚན་བཞིའི་ཡོན་ཏན་ལྡན་ཚུལ་དང་བཞི་ལས།དང་པོ་གཞི་བདེ་གཤེགས་སྙིང་པོ་འདི་ཁྱབ་བརྡལ་ནམ་མཁའ་ལྟ་བུ་ཡུལ་མེད་པ་ཞིག་ཡིན་པའི་ཕྱིར་སངས་རྒྱས་ཀྱི་ཁམས་ཀྱི་ཡེ་ཤེས་ཡོན་ཏན་ཐམས་ཅད་ཀྱིས་ཕན་མ་བཏགས་མི་ཐོགས་ཐོགས་པར་མི་འགྱུར་རོ།།སེམས་ཅན་གྱི་ཁམས་ཀྱི་སྡིག་སྒྲིབ་སྡུག་བསྔལ་ཐམས་ཅད་ཀྱིས་གནོད་པར་མ་བྱས་མི་བྱེད་བྱེད་པར་མི་འགྱུར་རོ།།དེ་ཡང་ཡུལ་མེད་པའི་ཕྱིར་རོ།།གཉིས་པ་ནི།གཞི་བདེ་གཤེགས་སྙིང་པོ་འདི་ཐོག་མཐའ་བར་གསུམ་དུ་མ་སྐྱེས་ཤིང་མི་སྐྱེ་སྐྱེ་བར་མི་འགྱུར་བའི་ཕྱིར་སྐྱེས་པའི་མཐའ་དང་བྲལ་བ།ནམ་ཡང་མེད་དུ་མི་འགྲོ་བའི་ཕྱིར་འགགས་པའི་མཐའ་དང་བྲལ་བ།ཡོད་པ་དངོས་པོའི་ཕྱོགས་སུ་མ་ལྷུང་པའི་ཕྱིར་རྒྱལ་བའི་སྤྱན་གྱིས་ཀྱང་མ་གཟིགས་མི་གཟིགས་གཟིགས་པར་མི་འགྱུར་བའི་ཕྱིར་རྟག་པའི་མཐའ་དང་བྲལ་བ།མེད་པ་ཅང་མེད་ཀྱི་ཕྱོགས་སུ་མ་ལྷུང་བ་འཁོར་འདས་གཉིས་ཀྱི་གཞི་རུ་གྲུབ་པའི་ཕྱིར་ཆད་པའི་མཐའ་དང་བྲལ་བ།དང་པོ་འོང་བའི་གནས་ཡུལ་བདག་པོ་མ་གྲུབ་པའི་ཕྱིར་འོང་བའི་མཐའ་དང་བྲལ་བ།དུས་གསུམ་དུ་འགྲོ་བའི་ཡུལ་དང་བདག་པོ་ལས་འདས་པའི་ཕྱིར་འགྲོ་བའི་མཐའ་དང་བྲལ་བ།འཁོར་འདས་ཀྱི་ཆོས་ཐམས་ཅད་མ་འདྲེས་སོ་སོར་ཤར་བའི་ཕྱིར་དོན་གཅིག་པའི་མཐའ་དང་བྲལ་བ།འཁོར་འདས་ཐམས་ཅད་ངོ་བོ་ཉིད་དུ་རོ་གཅིག་པས་ན་ཐ་དད་པའི་མཐའ་དང་བྲལ་བའོ།།གསུམ་པ་ནི་གཞི་བདེ་གཤེགས་སྙིང་པོ་འདི་ཕྱོགས་གང་དུ་མ་ངེས་མཐའ་གང་དུ་མ་ལྷུང་བའི་ཕྱིར་རྣམ་པར་ཐར་པའི་སྒོ་སྟོང་པ་ཉིད་དང་།ཕྱི་སྣང་བ་ལ་དངོས་མཚན་བདེན་གྲུབ་མ་མཆིས་པས་ཕྱི་སྟོང་པ་ཉིད།ནང་རང་སེམས་ལ་གཞི་རྩ་བྲལ་བས་ནང་སྟོང་པ་ཉིད།བར་གཟུང་འཛིན་གཉིས་སུ་མི་ཕྱེད་པས་དོར་བ་མེད་པའི་སྟོང་པ་ཉིད།ཚིག་དཔེ་དོན་གསུམ་གྱིས་མི་མཚོན་པའི་ཕྱིར་རྣམ་པར་ཐར་པའི་སྒོ་མཚན་མ་མེད་པའོ།།རང་ལ་རང་གདིང་ཐོབ་ནས་རང་གྲོལ་བ་ལས་རྒྱུ་གཞན་སྟོབས་ཀྱིས་འབྲས་བུ་གཞན་ཡུལ་དུ་གྲོལ་བ་ལ་ཡིད་སྨོན་ཙམ་ཡང་མེད་པའི་ཕྱིར་རྣམ་པར་ཐར་བའི་སྒོ་སྨོན་པ་མེད་པའོ།།བཞི་པ་སྐུ་ལྔ་སོགས་བྱེ་བྲག་ཏུ་བཤད་པ་དང་།དེ་དག་བདེན་པ་གཉིས་སུ་བསྡུས་ཏེ་མཇུག་བསྡུ་བ་གཉིས་ལས།དང་པོ་ལ་བཞི་ལས།དང་པོ་སྐུ་ལྔ་ནི།འཁོར་འདས་ཀྱིས་བསྡུས་པའི་ཆོས་ཐམས་ཅད་གཞི་བདེ་གཤེགས་སྙིང་པོའི་ངང་དུ་མ་བཅོས་རང་ཆས་སུ་ཡོད་པས་ན་ཆོས།ཡེ་ཤེས་ཡོན་ཏན་ཐམས་ཅད་ཚོགས་པའམ་སྤུངས་པ་ལྟ་བུ་ཡོད་པས་ན་སྐུ།ལྷུན་གྲུབ་སྐུ་དང་ཡེ་ཤེས་ཀྱི་རོལ་པ་ལོངས་སྤྱོད་དུ་རང་རྫོགས་པས་ན་ལོངས་སྤྱོད་རྫོགས་སྐུ།ངང་ལས་མ་གཡོས་ཤིང་མ་སྤྲུལ།ཉིད་ལས་མི་གཞན་པའི་སྤྲུལ་པ་སྣ་ཚོགས་རང་ཆས་སུ་ཡོད་པས་ན་སྤྲུལ་སྐུ།སྐུ་གསུམ་ངོ་བོ་ཉིད་དུ་རོ་གཅིག་ཅིང་རང་བྱུང་བས་ན་ངོ་བོ་ཉིད་སྐུ།དུས་གསུམ་འཕོ་འགྱུར་མེད་པས་མི་འགྱུར་བ།ཉོན་མོངས་བག་ཆགས་ཐམས་ཅད་ཀྱིས་མི་ཆོད་པ།ཡུལ་དང་རྐྱེན་རྣམས་ཐམས་ཅད་ཀྱིས་མི་ཤིགས་པ།རང་ངོ་ཀ་ནས་དག་པའི་བདེན་པ།སྐྱོན་ཡོན་བཟང་ངན་གྱིས་བསླད་མི་འཇུག་པས་སྲ་བ།དུས་གསུམ་འཕོ་འགྱུར་བྲལ་བས་བརྟན་པ།ཤེས་སྒྲིབ་ཕྲ་བ་ཡན་ཆད་འབིག་ནུས་པས་ཐོགས་པ་མེད་པའོ།།གང་གིས་བསྒྱུར་དུ་མི་བཏུབ་པས་ཐམས་ཅད་ལས་མ་ཕམ་པ་སྟེ་རྡོ་རྗེའོ།།ཡེ་ཤེས་དང་ཡོན་ཏན་ཐམས་ཅད་ཕུན་སུམ་ཚོགས་པའི་སྐུ་རང་ཆས་སུ་རྫོགས་པའོ།།གཉིས་པ་རིགས་ལྔ་ནི།གཞི་ཀ་ནས་དག་པས་སངས་རྒྱས།གཞི་གཞོམ་གཞིག་བྲལ་བས་རྡོ་རྗེ།གཞི་ལ་ཡེ་ཤེས་ཐམས་ཅད་རྫོགས་པས་རིན་པོ་ཆེ།གཞི་བདེ་བ་ཆེན་པོའི་པདྨ།གཞི་ལྷུན་གྲུབ་རྫོགས་པ་ལས་ཀྱི་རིགས་དང་ལྔའོ།།གསུམ་པ་ཡེ་ཤེས་ལྔ་ནི།གཞི་ངོ་བོ་སྟོང་པ་ཁྱབ་བརྡལ་ཆོས་ཀྱི་དབྱིངས་ཀྱི་ཡེ་ཤེས།རང་བཞིན་གསལ་བའི་ཆ་ལ་མེ་ལོང་ཡེ་ཤེས།གཞི་འཁོར་འདས་དག་མཉམ་གྱི་ཆ་ལ་མཉམ་ཉིད་ཡེ་ཤེས།ཡོན་ཏན་གྱི་གསལ་སྒོ་གོ་མ་འགགས་པའི་ཆ་ལ་སོར་རྟོག་ཡེ་ཤེས།གདོད་ནས་ཡེ་གྲོལ་གྱི་ཆ་ལ་བྱ་བ་གྲུབ་པའི་ཡེ་ཤེས་སོ།།བཞི་པ་མཁའ་འགྲོ་ལྔ་ནི།སྟོང་པ་ཉིད་ཀྱི་ཆ་ལ་སངས་རྒྱས་མཁའ་འགྲོ།སྐྱོན་བྲལ་གྱི་ཆ་ལ་རྡོ་རྗེ་མཁའ་འགྲོ།ཡོན་ཏན་ལྷུན་འཐུག་གི་ཆ་ལ་རིན་ཆེན་མཁའ་འགྲོ།ཆགས་པ་བྲལ་བའི་ཆ་ལ་པདྨ་མཁའ་འགྲོ།ལྷུན་གྲུབ་རྫོགས་པའི་ཆ་ལ་ལས་ཀྱི་མཁའ་འགྲོའོ།།གཉིས་པ་དེ་དག་གཞི་རང་ལ་རྫོགས་པ་དོན་དམ་གཞིའི་མཚན་ཉིད་དང་།སྐུ་ལྔ་སོགས་ལྔ་ཚན་བཞི་ཐ་སྙད་དུ་བརྗོད་པ་ཐབས་ཀྱི་ལམ་དུ་བཅོས་པ་སྟེ་ཀུན་རྫོབ་བོ།།དོན་དམ་པར་གཞིའི་རང་མདངས་ཉིད་དུ་ཤེས་པར་བྱའོ།།གཉིས་པ་ཐབས་ཤེས་གྱེས་མདོ་ནི།དོན་དམ་པར་ཞལ་ཕྱག་མཚན་མ་མ་གྲུབ་ཅིང་མིང་གི་འཇུག་པ་མེད་པ་ཆོས་སྐུ་མཚན་མ་དང་བྲལ་བ་ལགས་ཏེ།གདུལ་བྱ་རྟག་འཛིན་ཅན་རྣམས་ཀུན་རྫོབ་རྩོལ་བཅས་ཀྱི་ལམ་ལ་བརྟེན་ནས་ཆོས་ཉིད་སྤྲོས་བྲལ་གྱི་དབྱིངས་སུ་དྲང་བའི་ཐབས་སུ་འཁོར་བའི་སྒོ་དང་བསྟུན་ནས་རྟེན་དང་བརྟེན་པའི་རང་བཞིན་དཀྱིལ་འཁོར་གྱི་རོལ་པར་མིང་དང་དངོས་པོ་མཚན་མ་ཅན་དུ་བསྟན་ནས།གསལ་བ་དང་།དག་པ་དྲན་པ་དང་།སྟོང་པ་གསུམ་གྱིས་འབྲས་བུ་བླ་ན་མེད་པའི་དབྱིངས་སུ་འདྲོངས་པ་ཡིན་ཏེ་དེ་ནི་རཱུ་ཏྲ་རྣམ་གསུམ་གྱི་གཉེན་པོར་བཞག་པ་ཡིན་ནོ།།གསུམ་པ་མིང་གི་འཇུག་ཚུལ་ལ་ལྔ་ལས།དང་པོ་གསང་སྔགས་རྡོ་རྗེ་ཐེག་པ་ནི་ལམ་འདི་གསང་ཆེན་གཉིས་ལྡན་གྱི་ཕྱིར་གསང་།ཐེག་པ་ཐམས་ཅད་ཀྱི་གྲོལ་སར་གྱུར་པས་སྔགས།ཆོས་སྐུ་གཞིར་གནས་ཀྱི་རིག་པ་རྡོ་རྗེའི་ཆོས་བདུན་དང་ལྡན་པས་རྡོ་རྗེ།འཁོར་འདས་ཀྱིས་བཅོས་བསྒྱུར་དུ་མ་གྱུར་པར་རང་ཐེག་པའོ།།གཉིས་པ་དོན་དམ་བྱང་ཆུབ་ཀྱི་སེམས་ནི།།འདི་ཡང་དག་པའི་དོན་ཡིན་པས་དོན།ཆོས་ཐམས་ཅད་ཀྱི་འབྱུང་ཁུངས་ལྟ་བུ་ཡིན་པས་དམ་པར་གྱུར་པས་དམ་པ།སྐྱོན་དང་དྲི་མ་མེད་པས་བྱང་བ།ཡེ་ཤེས་ཡོན་ཏན་ཐམས་ཅད་ཁོང་དུ་ཆུབ་པ།འཁོར་འདས་མཉམ་པར་སྒྲོལ་བས་སེམས་ཉིད་དོ།།གསུམ་པ་རྫོགས་པ་ཆེན་པོ་ནི་ཐེག་དགུའི་དགོངས་དོན་རྫོགས་པས་རྫོགས་པ།ཐེག་པ་ཐམས་ཅད་ཀྱི་སྤྱི་གཞིར་གྱུར་པས་ཆེན་པོའོ།།བཞི་པ་ཐིག་ལེ་ཉག་གཅིག་ནི།རྟོག་པའི་གྲྭ་ཟུར་ལས་འདས་པས་ཐིག་ལེ།འཁོར་འདས་ཐམས་ཅད་ངོ་བོའི་ངང་དུ་རོ་གཅིག་པས་ཉག་གཅིག་གོ།ལྔ་པ་གཞོན་ནུ་བུམ་སྐུ་ནི།སྐྱེ་འཆི་བསྒྲེས་རྒུད་བྲལ་བས་གཞོན་ནུ།ལྷུན་གྲུབ་ཀྱི་ཕྱི་རྒྱ་མ་རལ་བས་བུམ་པ།ཡེ་ཤེས་ཡོན་ཏན་རྫོགས་པས་སྐུ་ཞེས་བྱའོ།།དོན་གཉིས་པ་ལམ་ཉམས་སུ་ལེན་པ་ལ།ལམ་དངོས་བཤད་པ་དང་།གོལ་འཆུག་གི་འཛོལ་བཀག་པ།ལྟ་སྒོམ་སྤྱོད་གསུམ་གྱི་གནད་བསྟན་པ་དང་གསུམ་ལས།དང་པོ་ནི།ཁམས་གསུམ་གྱི་སེམས་ཅན་ཐམས་ཅད་ཀྱི་རྒྱུད་ལ་ཆོས་སྐུ་བདེ་གཤེགས་སྙིང་པོས་ཁྱབ་པ་མངོན་དུ་མ་གྱུར་བས་འཁྲུལ་པ་སྟེ།དེ་ལ་ཁྱབ་བྱེད་ཀྱི་ཤེས་རབ་ཆེན་པོས་མངོན་དུ་གྱུར་ཏེ་རང་ཐོག་ཏུ་རང་གྲོལ་པ་སྨྲ་བསམ་བརྗོད་བྲལ་གྱི་ཆོས་ཉིད་ངང་བཞག་ཆེན་པོའི་དབྱིངས་སུ་གནད་གཉིས་ལ་བརྟེན་ནས་གྲོལ་བའི་ས་ལ་བསྐྱལ་བར་བྱ་བ་ལམ་ཡང་དག་པའོ།།གཉིས་པ་ནི།ཉམས་བདེ་བ་དང་གསལ་བ་དང་མི་རྟོག་པ་གསུམ་ནི་གོལ་ས་གསུམ་ཡིན་ཏེ།དེ་དག་ལ་ཆགས་ཞེན་དགག་སྒྲུབ་མེད་པར་ཉམས་སུ་ངོ་ཤེས་ནས་རང་སར་བཞག་པས་རང་གྲོལ་བར་འགྱུར།གཞན་ཡང་སྒོ་གསུམ་བདེ་སྡུག་གི་སྣང་བ་གང་ཤར་གང་བྱུང་ཐམས་ཅད་བདེ་རྩུབ་ཉམས་ཀྱི་རང་བཞིན་དུ་ངོ་ཤེས་པས་རང་གྲོལ་བ་ཡིན་ནོ།།གསུམ་པ་ནི།གཞི་གཏན་ལ་ཕབ་ནས་འཁོར་འདས་རང་སྣང་ལས་མི་གཞན་པའི་ངང་ཚུལ་ཤེས་པ་ལྟ་བ་དང་།རིག་པ་རང་གྲོལ་ལ་རང་དབང་བསྒྱུར་བ་ལས་མི་འདའ་བ་སྒོམ་པ།སྤྱོད་པའི་གནད་ཀྱང་ལྟ་བའི་ཕྱོགས་སུ་སྤྱོད་པ་མི་འཆོལ་བ་ཞི་དུལ་བག་ཡོད་པ་ཁྲིམས་བདག་རྒྱལ་པོའི་མདུན་སར་སླེབས་པ་ལྟ་བུ་ཞིག་དགོས།སྤྱོད་པའི་ཕྱོགས་སུ་ལྟ་བ་མི་འཆོལ་བ་དཔེར་ན་སྡེར་ཆགས་གང་གིས་ཟིལ་གྱིས་མི་ནོན་པ་སེངྒེ་གངས་ལ་འགྱིང་བ་ལྟ་བུ་ཞིག་དགོས་སོ།།གསུམ་པ་ཤན་འབྱེད་ཀྱི་འཕྱོང་བཤད་པ་ལ།དང་པོ་དང་།དོན་བསྡུ་གཉིས།དང་པོ་ལ་གསུམ་ལས།དང་པོ་སེམས་རིག་ཤན་འབྱེད་ནི།ངོ་བོའི་ཁམས་མ་རིག་པ་ལ་སེམས།ངོ་བོའི་ཁམས་ལ་རང་དབང་བསྒྱུར་བ་ལ་རིག་པའོ།།གཉིས་པ་ཡིད་དང་ཤེས་རབ་ཀྱི་དབྱེ་བ་ནི།ཡེ་གནས་ཀྱི་ཤེས་པ་མངོན་དུ་གྱུར་པ་ལ་ཤེས་རབ་དང་།དེ་ལྐོག་ཏུ་གྱུར་པ་ལ་ཡིད་ཅེས་བྱའོ།།གསུམ་པ་ཀུན་གཞི་དང་ཆོས་སྐུའི་དབྱེ་བ་ནི།འཁྲུལ་བ་སེམས་ཀྱིས་རང་དབང་བསྒྱུར་པའི་སྐབས་ཀུན་གཞིའི་རང་བཞིན་དང་།ངོ་རང་ཐོག་ཏུ་འཕྲོད་ཅིང་ཡེ་གྲོལ་གྱི་གཤིས་ཐོག་ཏུ་ཕེབས་པ་ཆོས་སྐུ་གཞིར་གནས་ཀྱི་ཡེ་ཤེས་སོ།།གཉིས་པ་དོན་བསྡུ་བ་ནི།མདོ་ཧྲིལ་གྱིས་དྲིལ་ན།ཤེས་རབ་ཆེན་པོ་མངོན་དུ་གྱུར་པའི་དུས་སུ།ངོ་བོ་ཆོས་སྐུ།གདངས་ཤེས་རབ།རྩལ་ཡེ་ཤེས།རོལ་པ་དོན་དམ་པའོ།།ཤེས་རབ་ཆེན་པོ་མ་རིག་པས་བསྒྲིབས་ཚེ།ངོ་བོ་ཀུན་གཞི།གདངས་འཁོར་བ།རྩལ་སེམས་བྱུང་།རོལ་པ་ཀུན་རྫོབ་བོ།། ཞེས་པ་འདི་ནི་ཁྲག་འཐུང་རྡོ་རྗེ་ཁྲོ་ལོད་རྩལ་གྱིས་ཆོས་སྐོར་བླ་མ་ཆོས་བསམ་དང་ངོ་མཚར་གཉིས་ཀྱིས་བསྐུལ་ངོར་བྲིས་པ་ཡོངས་སུ་དགེ་བར་གྱུར་ཅིག།དགེའོ།།དགེའོ།།དགེའོ།།སརྦ་མངྒ་ལཾ།།